श्रीदेवी इस सबके बीच साउथ में अपनी एक्टिंग का डंका बजाती रहीं जबकि बॉलीवुड में 1983 तक कुछ भी क्लिक नहीं कर सका. लेकिन ये साल उनके लिए लकी रहा और नेहालता के कैरेक्टर ने उन्हें पहचान दिलाने का काम किया. फिल्म थी ‘सदमा.’ जिसमें उन्होंने एक व्यस्क लड़की के अपनी याद्दाश्त खोने का किरदार निभाया था. इसी साल आई ‘हिम्मतवाला’ ने उन्हें बॉलीवुड में स्थापित किया. जीतेंद्र के साथ उनकी जोड़ी सुपरहिट रही. ‘हिम्मतवाला’ मिलने के पीछे भी एक दिलचस्प किस्सा है. श्रीदेवी साउथ की एक फिल्म में बाल कलाकार के तौर पर काम कर रही थीं. वहीं के. राघवेंद्र राव असिस्टेंट डायरेक्टर थे. शूटिंग के दौरान श्रीदेवी को एक वाहन से चोट लग गई तो राव श्रीदेवी को तुरंत अस्पताल लेकर गए. कुछ साल बाद जब राव डायरेक्टर बने तो उन्होंने श्रीदेवी को उनके करियर की पहली हिंदी और सबसे बड़ी हिट फिल्म ‘हिम्मतवाला’ दी.